Diari Oficial de la Generalitat Valenciana


Sumari del DOGV 7627, del 01-10-2015 (2015/7891)

RESOLUCIÓ de 24 de setembre, del director general d'Administració Local, per la qual es publiquen els Estatuts de la Mancomunitat El Tejo.
------------------------------------------------------------------------------------------------------------------------------------------

### Dades del document

Número de DOGV
:   7627

Data del DOGV
:   01-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7891


Data del document
:   24-09-2015

Organisme emissor
:   Presidència de la Generalitat

Tipus de document
:   Resolució

Descriptors 

:   * associació de municipis

RESOLUCIÓ de 24 de setembre, del director general d'Administració Local, per la qual es publiquen els Estatuts de la Mancomunitat El Tejo. [2015/7891]  
L'entrada en vigor de la Llei 27/2013, de 27 de desembre, de Racionalització i Sostenibilitat de l'Administració Local, ha determinat la introducció de determinats canvis en el règim jurídic de les entitats locals que afecten les mancomunitats de municipis, ja siga directament, o bé a través de les modificacions que opera en certs àmbits de l'organització i del funcionament dels ajuntaments.  
  
La disposició transitòria onzena de la Llei 27/2013, de Racionalització i Sostenibilitat de l'Administració local, disposa que les mancomunitats han d'adaptar els seus estatuts a la nova regulació, i que han d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; en cas contrari, incorreran en causa de dissolució.  
Per la seua banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa en la disposició transitòria sexta l'adaptació dels Estatuts de les mancomunitats al seu contingut.  
En ambdós supòsits el procediment d'adaptació dels estatuts serà el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia cal publicar-la en el Diari Oficial de la Comunitat Valenciana, d'acord amb el que disposa l'apartat 4 del mencionat precepte.  
  
La Mancomunitat El Tejo ha adaptat, d'acord amb el que disposa la legislació vigent, els seus estatuts als dos textos legals.  
  
Remesos l'expedient tramitat i els estatuts aprovats a esta Direcció General d'Administració Local, no s'hi advertix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana i d'acord amb el que disposa l'article 17.2.e del Decret 151/2015, de 18 de setembre, del Consell, pel qual aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat El Tejo, que es transcriuen a continuació com a annex, a l'haver-se acreditat en l'expedient la legalitat de les actuacions.  
  
Contra esta resolució, podrà interposar-se recurs d'alçada davant de la Secretaria Autonòmica de Presidència, en el termini d'un mes de conformitat amb els articles 107 i 114 de la Llei 30/1992 de Règim Jurídic de les Administracions Públiques i Procediment Administratiu Comú. Transcorregut el dit termini sense haver-se interposat el recurs, la resolució serà ferma a tots els efectes. En el cas de tractar-se d'una administració pública, caldrà ajustar-se al que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa  
Tot això, sense perjuí, que els interessats puguen exercitar qualsevol altra via que estimen oportuna.  
  
València, 24 de setembre de 2015.- El director general d'Administració Local: Antoni Such Botella.  
  
  
  
ANNEX  
Estatuts de la Mancomunitat El Tejo  
  
Article 1. Constitució de la Mancomunitat  
1. Els municipis de Chera, Siete Aguas i Requena, de la província de València, es constituïxen voluntàriament en mancomunitat amb personalitat jurídica per al compliment dels servicis que es determinen en els articles d'estos estatuts. Els termes municipals d'estos municipis constituïxen l'àmbit territorial de l'entitat. La Mancomunitat tindrà personalitat i capacitat jurídica per al compliment dels seus fins específics.  
  
2. En el moment d'aprovació d'estos estatuts, el nombre oficial d'habitants dels diferents municipis és: 574 habitants (Chera), 1.423 habitants (Siete Aguas) i 21.448 habitants (Requena). El total d'habitants de la Mancomunitat puja a 23.445.  
  
Article 2. Denominació i seu  
La Mancomunitat es constituïx amb la denominació El Tejo, amb seu pròpia en el municipi de Requena, on radicaran els seus òrgans de govern i administratius.  
  
Article 3. Fins  
1. La Mancomunitat, per a la gestió dels seus interessos, i en l'àmbit de les seues competències, pot promoure activitats i prestar els servicis públics que contribuïsquen a satisfer les necessitats i les aspiracions de la comunitat veïnal dels municipis que la integren en les matèries següents:  
a) Medi ambient urbà: en particular, parcs i jardins públics i protecció contra la contaminació acústica, lumínica i atmosfèrica en les zones urbanes.  
b) Protecció de la salubritat pública.  
c) Atenció immediata a persones en situació o risc d'exclusió social.  
  
d) Fires, abastiments, mercats, llotges i comerç ambulant.  
e) Infraestructura viària.  
f) Informació i promoció de l'activitat turística d'interés i àmbit local.  
g) Protecció i gestió del patrimoni històric.  
h) Promoció en els termes municipals de la participació dels ciutadans en l'ús eficient i sostenible de les tecnologies de la informació i les comunicacions.  
2. Els servicis que actualment i de forma efectiva presta la Mancomunitat són els següents:  
- Manteniment i conservació d'instal·lacions elèctriques (parc de maquinària per al manteniment i l'enllumenat públic).  
- Servicis a través de convenis i execució d'activitats subvencionades per mitjà de programes d'altres administracions públiques.  
- Orde 7/2014, de 15 de maig, de la Conselleria d'Economia, Indústria, Turisme i Ocupació en matèria de Comerç i Artesania. Títol III. Agències per al foment de la innovació comercial.  
- Orde 26/2014, de 21 de juliol, de la Conselleria d'Economia, Indústria, Turisme i Ocupació, per la qual es convoquen les ajudes en matèria de desenvolupament local.  
- Plans provincials d'obres i servicis de la Diputació de València. Acord del Ple de la Diputació de València del dia 18 de febrer de 2014.  
  
3. La incorporació de la prestació de nous servicis diferents dels relacionats en l'apartat anterior requerirà la modificació constitutiva prèvia dels estatuts de la Mancomunitat.  
4. La prestació i explotació dels servicis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.»  
  
Article 4. Capacitat jurídica  
La Mancomunitat, com a entitat local reconeguda per la llei, exercirà totes les potestats que siguen conferides per la legislació vigent que afecte les entitats d'estes característiques per al compliment dels seus fins.  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Los òrgans de govern són:  
- El Ple de la Mancomunitat.  
- El president.  
- El vicepresident o vicepresidents, si és el cas.  
- La Junta de Govern, la qual és preceptiva per superar els 20.000 habitants. Està integrada pel president de la Mancomunitat, que al seu torn ho serà de la Junta de Govern Local, més dos vocals designats per este.  
És un òrgan amb les competències establides en l'article 23 de la Llei 7/1985, de 2 d'abril, reguladora de les bases de règim local  
- Comissions informatives. La seua creació i denominació la acordarà el Ple de la Mancomunitat.  
- Comissió d'Hisenda i Especial de Comptes.  
La Comissió d'Hisenda i Especial de Comptes i les comissions informatives estaran integrades per tots els alcaldes o alcaldesses dels municipis respectius que conformen la mancomunitat. Cada alcalde o alcaldessa podrà delegar en un altre representant del seu municipi la veu i el vot que li corresponga.  
  
Article 6. El Ple de la Mancomunitat  
1. El Ple de la Mancomunitat estarà integrat pels vocals representants de les entitats mancomunades, triats pels respectius plens. Cada ajuntament mancomunat estarà representat en el Ple pel seu alcalde o alcaldessa i per un regidor o regidora que serà triat pel Ple del seu ajuntament per majoria absoluta entre els components de la corporació.  
  
2. El mandat de vocals coincidix amb el de les respectives corporacions.  
3. La pèrdua de la condició d'alcalde o regidor comportarà, en tot cas, el cessament com a representant de l'ajuntament en la Mancomunitat. El regidor o segon vocal del municipi perdrà també la condició de representant municipal en la Mancomunitat quan així ho decidisca el Ple de l'ajuntament representat.  
  
Article 7. Designació de representants i terminis  
1. Després de la realització d'eleccions locals i dins del termini de 30 dies següents a la sessió constitutiva de cada un dels ajuntaments mancomunats, es nomenaran els vocals representants en la Mancomunitat, i s'haurà comunicar l'acord a esta.  
2. Fins a la data de constitució del nou Ple, actuarà en funcions l'anterior i el seu president.  
3. La sessió constitutiva del Ple de la Mancomunitat s'haurà de realitzar dins dels deu dies hàbils següents a la conclusió del termini per a la designació de representants de tots els municipis mancomunats. A este efecte, el president en funcions, amb les consultes oportunes prèvies, efectuarà la convocatòria amb l'antelació prevista en l'article 12.3 d'estos estatuts. En el cas que no es realitze la convocatòria amb l'antelació necessària, la sessió constitutiva es realitzarà a les 19.30 hores del desé dia hàbil posterior a la conclusió del termini per a la designació de representants per tots els municipis mancomunats.  
  
4. Durant el període a què fa referència el paràgraf 2, només es podrà dur a terme la gestió ordinària de la Mancomunitat.  
  
Article 8. Competències i atribucions del Ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o reforma dels estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdits, concessions de quitaments i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, desenvolupament i gestió d'obres, servicis o activitats previstes com a fins de la Mancomunitat.  
i) Admissió i separació de membres de la Mancomunitat.  
j) Establiment de mèrits per als concursos de funcionaris d'habilitació estatal.  
k) Determinar la forma de gestionar els servicis.  
l) Elegir i destituir el president.  
m) Fixar anualment les aportacions econòmiques dels municipis integrants de la Mancomunitat establides en l'article 18 d'este estatut.  
  
n) Les altres atribucions que la legislació vigent conferix al Ple de l'ajuntament.  
  
Article 9. Nomenament del president  
1. El president de la Mancomunitat serà triat pel Ple de la Mancomunitat entre els seus membres, per majoria absoluta del nombre legal de vots dels seus membres.  
2. Podran ser candidats a la Presidència tots i cada un dels vocals que componen el Ple.  
3. Si cap candidat obté majoria absoluta en la primera votació, es farà vint-i-quatre hores després una segona votació, i es triarà aquell qui obtinga més vots. En cas d'empat serà elegit el de més edat.  
  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
Article 10. Vicepresident  
  
El president designarà un o més vicepresidents, en nombre màxim de dos, que substituiran per l'orde del seu nomenament en cas d'absència, vacant o malaltia d'este. El Ple serà informat d'estos nomenaments en la primera sessió que realitze.  
  
Article 11. Competències i atribucions del president  
1. Correspon al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Junta de Govern i de qualssevol altres òrgans de la Mancomunitat.  
c) Decidir els empats amb el vot de qualitat una vegada realitzada la segona votació i si persistira l'empat.  
d) Dirigir, inspeccionar i impulsar els servicis, les obres i les activitats de la Mancomunitat.  
e) Ordenar pagaments, retre comptes i administrar els fons i els béns de la Mancomunitat.  
f) Disposar gastos dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, servicis i subministraments, dins dels límits establits per la legislació vigent per a l'alcalde.  
i) Representar la Mancomunitat.  
j) Exercir accions judicials i administratives en cas d'urgència.  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a i j.  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablida i extraordinàries.  
2. El ple celebra sessió ordinària com a mínim una vegada al mes. Dins d'este límit, correspon al Ple decidir la periodicitat d'estes sessions i els dies i hores de la celebració, mitjançant un acord adoptat en sessió extraordinària que haurà de convocar el president dins dels trenta dies següents al de la sessió constitutiva. Les sessions extraordinàries se celebraran quan així ho decidisca el president o ho sol·liciten els vocals el vot dels quals represente almenys una quarta part del nombre legal de vots. En este últim cas, la realització de la sessió no podrà demorar-se més de 15 dies hàbils des que va ser sol·licitada.  
  
3. Les sessions del Ple han de convocar-se almenys amb cinc dies hàbils d'antelació. En la citació es farà constar l'orde del dia.  
4. El Ple es constituïx vàlidament amb l'assistència dels vocals el vot dels quals represente almenys un terç del nombre legal de vots, que mai podrà ser inferior a tres. Este quòrum ha de mantindre's al llarg de tota la sessió.  
5. En tot cas, es requerix l'assistència del president i del secretari de la Mancomunitat, o dels que legalment els substituïsquen.  
  
Article 13. Sistemes d'acords  
1. Els acords del Ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.  
2. Tant en les votacions del Ple com en les diferents comissions i Junta de Govern s'utilitzarà el vot ponderat, i es prendrà com a referència el nombre de regidors que corresponguen a cada municipi de conformitat amb l'article 179 de la Llei Orgànica 5/1985, de 19 de juny, reguladora del règim electoral general, i les seues modificacions posteriors:  
  
  
Fins a 250 habitants 5 regidors = 5 vots  
De 251 a 1.000 7 regidors = 7 vots  
De 1.001 a 2.000 9 regidors = 9 vots  
De 2.001 a 5.000 11 regidors = 11 vots  
De 5.001 a 10.000 13 regidors = 13 vots  
De 10.001 a 20.000 17 regidors = 17 vots  
De 20.001 a 50.000 21 regidors = 21 vots  
De 50.001 a 257.444 25 regidors = 25 vots  
  
De 100.001 en avant, un regidor per cada 100.000 habitants o fracció, afegint-ne un més quan el resultat siga nombre parell.  
El nombre d'habitants que es prendrà com a base per a l'aplicació d'esta escala serà el de la població dels municipis que s'haja pres com a referència en les eleccions municipals immediatament precedents a la constitució de la Mancomunitat.  
L'alcalde o alcaldessa de cada municipi emetrà el vot, si està present en la sessió i, en cas d'absència, el regidor designat com a representant d'eixe municipi.  
3. Es necessari el vot favorable de la doble majoria absoluta, del nombre legal de vots i del nombre legal de membres del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació o ampliació dels estatuts.  
c) Imposició i ordenació dels recursos propis de caràcter tributari.  
  
d) Aprovació d'operacions financeres o de crèdit i concessions de quitaments i esperes, quan el seu import supere el 10 % dels recursos ordinaris del seu pressupost.  
e) Determinació de la forma de gestió del servici.  
f) Fixar anualment les aportacions econòmiques dels municipis integrants de la Mancomunitat establides en l'article 18 dels estatuts.  
  
g) Acordar la dissolució de la Mancomunitat, després dels tràmits previs oportuns, i nomenar els vocals membres de la comissió liquidadora i aprovar la proposta efectuada per esta.  
h) Qualsevol altra matèria en què així es dispose en estos estatuts o en la legislació de règim local aplicable.  
i) Incorporació i separació de municipis.  
  
Article 14. Habilitats estatals  
1. En esta Mancomunitat existirà un lloc de treball reservat a funcionaris de l'Administració local amb habilitació de caràcter estatal a què correspondran les funcions de secretaria, comprensiva de la fe pública i assessorament legal preceptiu, així com el control i la fiscalització interna de la gestió economicofinancera i pressupostària, i la comptabilitat, tresoreria i recaptació.  
2. Mentre l'òrgan autonòmic competent classifique reglamentàriament este lloc de treball, les funcions esmentades podran ser exercides per algun funcionari de l'Administració local amb habilitació de caràcter estatal d'algun dels municipis que integren la Mancomunitat, després que el Ple el designe.  
  
3. No obstant això, si una vegada creat i classificat s'estima que el volum de servicis o recursos de la Mancomunitat és insuficient per al manteniment de l'esmentat lloc de treball es podrà, de conformitat amb la normativa aplicable, sol·licitar l'exempció de l'obligació de mantindre'l.  
En eixe cas i una vegada concedida l'esmentada exempció, les funcions reservades a habilitats estatals s'exerciran a través d'un funcionari amb esta habilitació d'algun dels municipis que integren la Mancomunitat, pel servici d'assistència de les diputacions o per mitjà d'acumulació.  
  
  
Article 15. La resta de personal  
1. El Ple de la Mancomunitat aprovarà anualment, juntament amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
  
2. La selecció i el règim jurídic d'este personal, així com la provisió dels llocs de treball existents, es regirà, igual que per a la resta de les corporacions locals, pel que establix la normativa bàsica sobre funció pública, règim local i la resta de la legislació aplicable.  
  
  
Article 16. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
  
Article 17. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als distints servicis, les quals tenen força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
  
3. La Mancomunitat podrà, en tot moment, pels seus mitjans, comprovar la veracitat i l'exactitud de les dades a què fa referència el número anterior.  
  
Article 18. Aportacions econòmiques  
El Ple de la Mancomunitat fixarà anualment les aportacions de municipis mancomunats per a cada exercici econòmic en el moment de l'aprovació del pressupost anual. Els pagaments es diferenciaran de la manera següent:  
a) Una quota principal, en funció de l'ús que cada entitat faça dels servicis que es presten mancomunadament. Per a la determinació d'esta quota s'aplicaran les bases o mòduls següents: nombre d'habitatges, superfície del nucli urbà, metres lineals de carrers, volum d'edificació, base imposable de l'Impost sobre Béns Immobles, volum dels seus pressupostos, consum realment efectuat i qualssevol altres factors que puguen computar-se en raó del servici o activitat prestada. Estes bases o mòduls podran aplicar-se aïlladament o conjuntament.  
  
b) Una quota complementària i obligatòria per a atendre les despeses generals de conservació, entreteniment i administració, utilitzen o no els servicis els ajuntaments, en proporció al nombre d'habitants de dret de cada municipi, segons el padró municipal.  
c) Una quota extraordinària i obligatòria per a atendre despeses d'este caràcter.  
  
Article 19. Característiques de les aportacions  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
  
Article 20. Forma i termini dels pagaments  
1. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retarde en el pagament de dos quotes, el president el requerirà en el termini de 20 dies. Transcorregut este termini sense haver fet efectiu el dèbit, el president podrà sol·licitar dels òrgans de l'Administració central, autonòmica o provincial la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor, a fi que les entregue a la Mancomunitat.  
  
2. Els ajuntaments mancomunats autoritzaran expressament esta retenció en el moment d'aprovació d'estos estatuts, sempre que s'acompanye el certificat de descobert reglamentari en cada cas.  
  
3. El manteniment en situació de deutor a la Mancomunitat per part d'una entitat local durant dos anys serà causa suficient per a procedir a la seua separació definitiva, i es podran reclamar les quantitats que es deuen i els gastos derivats de conformitat amb els apartats 1 i 2 d'este article.  
  
Article 21. Pressupost  
1. La Mancomunitat aprovarà anualment un pressupost d'acord amb el que establix la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost les inversions que es poden realitzar, així com les seues fonts de finançament.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A este efecte haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment com, d'ara en avant, en funció del nombre d'habitants de dret de cada entitat, segons el padró municipal.  
  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
  
Article 23. Duració  
La Mancomunitat es constituïx per temps indefinit.  
  
Article 24. Modificació d'estatuts  
La modificació dels estatuts podrà ser proposada per qualsevol dels membres de la Mancomunitat o pels seus òrgans de govern i administració i haurà de ser aprovada inicialment pel Ple de la Mancomunitat.  
  
1. La modificació dels estatuts de la Mancomunitat podrà ser de caràcter constitutiu o no constitutiu.  
2. La modificació constitutiva dels estatuts s'ajustarà al procediment previst en la legislació aplicable per a la creació de les mancomunitats i es referirà exclusivament als aspectes següents:  
a) Objecte i finalitats. Competències i potestats.  
b) Òrgans de govern i sistemes de representació dels municipis en eixos òrgans.  
c) Règim economicofinancer i els criteris per a l'aportació dels municipis.  
d) Casos de dissolució de la Mancomunitat.  
3. La resta de modificacions estatutàries tindran el caràcter de no constitutives i requeriran l'aprovació inicial del Ple de la Mancomunitat, audiència dels ajuntaments mancomunats durant un mes i resolució definitiva del Ple de la Mancomunitat per majoria absoluta del nombre legal de vots.  
  
Article 25. Incorporació de nous membres  
1. Per a la incorporació a la Mancomunitat d'un nou municipi caldrà:  
a) El vot favorable de la majoria absoluta dels membres de la corporació interessada.  
b) Elaboració d'una memòria justificativa dels efectes de la incorporació per part dels servicis tècnics de la Mancomunitat  
c) Tràmit d'informació pública durant un període de 15 dies amb edicte en el Butlletí Oficial de la Província de València i exposició en el tauler de la seu de la Mancomunitat.  
d) Aprovació del Ple de la Mancomunitat per majoria absoluta del nombre legal de vots.  
2. L'aportació inicial dels municipis incorporats a la Mancomunitat, després de la seua constitució, la determinarà l'índex del patrimoni de la Mancomunitat per habitants multiplicat pel nombre d'habitants de dret de l'entitat que en sol·licita la inclusió.  
  
Si no hi ha este patrimoni, aportarà la quota que resulte de multiplicar la quantitat a què fa referència l'apartat b de l'article 18 per un nombre d'anys que no podrà excedir els cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al cas de la dissolució o, si és el cas, separació de la Mancomunitat.  
  
3. Així mateix, haurà d'aportar totes les despeses que s'originen amb motiu de la seua inclusió en la Mancomunitat.  
4. Si la incorporació afecta el règim econòmic o el sistema de representació, s'haurà de tramitar com una modificació constitutiva.  
  
  
Article 26. Separació voluntària i forçosa  
1. Per a la separació voluntària de la Mancomunitat dels municipis que la integren serà necessari:  
a) Que ho sol·licite la corporació interessada, amb l'acord previ per majoria absoluta en el Ple d'esta, i preavisar amb un any d'anticipació.  
  
b) Vot favorable de la majoria absoluta del nombre legal de vots dels vocals del Ple de la Mancomunitat.  
c) Elaboració d'una memòria informativa en què s'analitzen les conseqüències de la separació.  
d) Tràmit d'informació pública durant quinze dies en el tauler d'edictes de la Mancomunitat.  
e) Que es troben al corrent en el pagament de les seues aportacions.  
f) Haurà de pagar totes les despeses que s'originen amb motiu de la seua separació i la part del passiu contret per la Mancomunitat a càrrec seu.  
g) Aprovació definitiva per mitjà del vot favorable de la majoria absoluta del nombre legal de vots dels vocals del Ple de la Mancomunitat, després de la resolució d'al·legacions.  
2. El Ple, per majoria absoluta del nombre legal de vots dels vocals, podrà acordar la separació forçosa d'algun dels seus municipis mancomunats per incompliment de les seues obligacions.  
Serà procedent la separació forçosa d'un municipi en els casos següents:  
a) Incompliment del pagament de les seues aportacions per més enllà de dos anys al venciment de la quota.  
b) Incompliment d'aquelles altres actuacions necessàries per al correcte desenvolupament de la Mancomunitat a què estiguen obligats pels estatuts.  
Només s'entendrà que hi ha motivació si una vegada produït l'incompliment d'una o diverses obligacions, el Ple de la Mancomunitat, per majoria simple, haguera requerit formalment el membre infractor i li haguera atorgat el termini de tres mesos per a regularitzar la seua situació i este no ho haguera fet. Davant de l'incompliment, el Ple de la Mancomunitat, per majoria simple, acordarà la iniciació del procediment de separació forçosa i se seguirà el tràmit previst per a la separació definitiva.  
  
Article 27. Liquidació per separació  
Una vegada produïda voluntàriament o forçosament la separació es procedirà a la liquidació parcial respecte del membre separat. Si el saldo o líquid és deutor o passiu, el membre que se separe haurà d'aportar la part que li corresponga perquè la seua separació puga ser efectiva i les despeses produïdes per la seua separació. Si és positiu, la Mancomunitat pagarà la part corresponent al membre que se separe en un període de deu anys. Un deu per cent en cada una de les anualitats segona a novena el deu per cent restant en la desena.  
Si, com a conseqüència de la separació d'un o més municipis, la Mancomunitat deixa de ser viable, es dissoldrà d'acord amb el que establix l'article 28.  
  
Article 28. Dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició del fi o els fins per als quals va ser creada.  
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta legal dels seus membres.  
c) L'Estat, comunitat autònoma o diputació provincial pot dur a terme la prestació dels servicis objecte d'esta.  
d) Per disposició legal.  
  
Article 29. Procediment de dissolució  
El procediment per a la dissolució de la Mancomunitat serà d'acord amb el que estableix l'article 95 de la Llei 8/2010, de 23 de juny, de Règim Local de la Comunitat Valenciana, en relació amb l'article 93 del mateix text legal, si bé s'ha de tindre en compte que quan fa referència a l'assemblea de regidors s'ha d'entendre el Ple de la Mancomunitat.  
  
  
DISPOSICIÓ ADDICIONAL  
  
Única  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
  
DISPOSICIÓ FINAL  
  
Única  
En tot allò no previst en estos estatuts serà d'aplicació el que establix la legislació per a les entitats locals.»